钦定古今图书集成/理学汇编/学行典/第271卷 > 王宾
## 钦定古今图书集成/理学汇编/学行典/第271卷 > 王宾

按《明外史王宾传》：“宾字仲光，长洲人也。淹通经籍，善
医，然不肯为富贵人疗治，里巷及方外士招之，辄携
药往赴。明太祖法网峻急，仕者多不保首领，宾乃佯
狂，以药黥其面及上下肘股，皆成疮，痏髽两角，短衣
芒履，策杖行里井间，或箕踞道㫄，露体爬痒，时人见
而恶之。荐绅知其贤，亦莫敢引荐，宾殊自得也。终身”
不娶，奉母至孝。知府姚善贤而造之，宾隔门语曰：“勿
惊老母。”遂逾墙逸去。善却骑从独往，始一接焉。据坐
受拜，若师弟子然。善欲荐之，终不敢发言。年七十，疾
革，抱母不释。已死复苏，连呼其母乃绝。葬后，室中夜
半闻呼母声，母曰：“我在此。”答曰：“儿舍母不得。”如是数
声，母恸哭，久之始息。